गसंख्रां भारत बिथांखि — Vikaspedia\nबिथांखिनि आबुं फोरमायथि\nगसंख्रां भारत बिथांखिया आइजो आरो एस.सि. आरो जनजातिफोरनि गेजेराव फांलांगियारि बिथिं जौगाखांहोनायखौ नोजोर होनाय। बे बिथांखिया भारत सरकारनि रांखान्थियारि मन्त्रालय, रांखान्थियारि सिबिथाय बिफानजों (DFS) बान्जायजानाय।\nआइजो फालांगिरिफोरनि मोनफ्रोम थाखोनि थाखाय गराव गंफ्रोम बेंक दालायाव खमैबो गंनैयै बे बिथांखिखौ होनायनि गोनांथि होदों। बिथांखिखौ जागायनायनिफ्राय 36 दानाव खमैबो 2.5 लाख रां दाहार लाग्रानि मुलाम्फाखौ सान्नाय जादों।\nएस.सि./एस.टि. आरो आइजोफोर दाहार लाग्राफोरनि थाखाय हेफाजाब आरो गोनांथिखौ होनाय जादों।\nगुबै थांखिनि गनायथि होनाया फसंथानारि जमा दाथाय मुलाम्फा दैखांनायखौ सोलिबाय थानाय खोन्दोनि सिङाव सुबुंफोरनो बेंकनि दाहार लानाय होफिन्नो गोनां सुबिदाखौ 7 बोसोरसिम 10 लाख रांनिफ्राय 100 लाख रांनि गेजेराव सोमखोर आबाद मावग्राफोरनि आबाद नङि खोन्दोआव फसंनाय एस.सि., एस.टि. आरो आइजो रां दाहार लाग्राफोरनो मोनहोनाय।\nबिथांखिनि सिङाव रां दाहार लानाया थारै रैखाथि गोनां आरो मोनसे जमा रादाय सुफुंग्राजों हेफाजाब होजानाय जागोन। मोनसे रादाय सुफुंग्रा बिथांखिनि गेजेरजों जाय रांखान्थियारि सिबिथायनि थाखाय थिरांथा लागिरि जागोन आरो हादरारि जमा रादाय सुफुंग्रा फोथायथि कम्पानि लिमिटेद (NCGTC) या मावफुं बिजाथि जागोन।\nखमसिन मुलाम्फा मोन्नो गोनां रांनि जथाय रां दाहारा 25% जौखोन्दोसिम जागोन। सुखुफिन्नो गोनां राइजोनि बिथांखिखौ नांगौसेबां जखानि खमसिन मुलाम्फा रांनिफ्राय खमायनायखौ रां दाहार लाग्रा अनजिमानि समायाव नायना खालामनाय जागोन।\nमोनसे सम खोन्दो बारलांनायसिम, रां दाहार लाग्रानि रां जमा खालामनायनि जारिमिनखौ क्रेदित बिउर’नि गेजेरजों मावनायनि प्रस्ताब खालामनाय जादों।


Updated: 21-Jun-21 @ 22:38\nहादरसायाव कर’ना जिउसानि सनदेरनाया जाबाय थानाय समावनो आसाम हादरसा सोरखारा मेट्रिक आरो हायारसेकेन्दारिनि जोबथा आनजादखौ बोखांनानै बिनि सोलाय मोननैबो आनजादनि फिथायखौ फैगौ जुलाई 31 नि गेजेराव फोसावगोन होननानै थिरांथा लादों। आनजादनि सोमोन्दै हादरसा सोरखारा लानाय बिदि थिरांथानि उनावनो नांथाबदों सेबा आरो एओइसएससिआ । फरायसा-फरायसुलिफोरनि जालांनाय आनजादफोरनि नाम्बारनि फारिलाय नागिरनानै सोलोंथाइ संसदा हादरसानि जौसिन फरायसालि आरो फरायसालिमाफोराव मोनसे गोनां खौरां दैथाय हरदों होननानै मिथिनाय जादों। बिदि खौरां दैथाय हरनायखौ लानानै सोलोंथाइ फसंथानफोरनि गोरायुंफोरनि गेजेराव हाहाकार जादों । मिथिनाय बादिब्ला सोलोंथाइ संसदनि आनजाद सामलायगिरि पंकज बरठाकुरआ दैथाय हरनाय बे खौराङाव फोरमायदोंदि हादरसा सोरखारा कभिडनि थासारिनि थाखाय हायारसेकेन्दारिनि आनजादखौ बोखांदों आरो बि सोलाय नाम्बारजों हायारसेकेन्दारि आनजादनि फिथायखौ फैगौ जुलाई 31 नि गेजेराव फोसावनो थिरांथा लादों। मा राहाजों फरायसा-फरायसुलिफोरनो सोलाय नाम्बार होनाय जागोन, जाय फरमुलाखौ खालामनो हादरसा सोरखारा हायारसेकेन्दारिनि थाखाय मोनसे गोजौ थाखोनि कमिटि दाबाय। बिनिखायनो सोलोंथाइ संसदा कमिटिनि खाथियाव गथायनो हानाय बादियै हायारसेकेन्दारिनि जोबथा आनजादखौ उथ्रिनो फरायसा-फरायसुलिनि मेट्रिकनि नाम्बारनि फारिलाय, 2020 मायथायनि जुलाई आरो डिसेम्बराव खुंजानाय इउनिट टेस्टनि नाम्बार आरो थांनाय 11 फेब्रुवारीयाव सोलोंथाइ संसदा होनाय बिथोनखौ लानानै सोलोंथाइ फसंथानफोरा खुंनाय टेस्ट आनजादनि नाम्बार फारिलायखौ थाबैनो संसदनि खाथियाव गथायफैनो बुंनाय जादों। नाम्बार फारिलाय दैथाय हरनायनि बेलायाव साफ्रोमबो गोरायुङानो लाखोमानो नांगोन। नाथाय सोलोंथाइ संसदनि आनजाद सामलायगिरिनि बिदि गोनां खौरां मोननायनि उनावनो हाहाकार जादों सोलोंथाइ फसंथानफोरनि गोरायुंफोरनि गेजेराव। मानोना कभिडनि गिख्रंथाव थासारिनि थाखाय हादरसानि गोबां सोलोंथाइ फसंथानफोराव इउनिट टेस्ट एबा टेस्ट आनजाद लानाय जायाखै होननानै मिथिनाय जादों। जुदि हादरसा सोरखारा दानानै होनाय कमिटिया मेट्रिक आनजादनि गासै नाम्बार 40 निफ्राय 50 जौखोन्दो नाम्बार इउनिट टेस्ट मोननैनि नाम्बार आरो टेस्ट आनजादनि नाम्बारनिफ्राय 60 एबा 50 जौखोन्दो नाम्बार लानानै हायारसेकेन्दारिनि जोबथा आनजादनि फिथायखौ फोसावनायनि फरमुला बानायोब्ला अब्ला फिथाय फोसावनाय समाव एसे बेले-बेजे जागोन बादिखौ नुहुरो। मानोना हादरसानि गोबां सोलोंथाइ फसंथानफोराव फरायसा-फरायसुलिफोरनि इउनिट टेस्टनि फिथायनि लिरथाय एबा रेकर्ड दोना । बिनि अनगायैबो गोबां सोलोंथाइ फसंथानफोरनि फरायसा-फरायसुलिफोरा इउनिट टेस्टाव नुजाथिया आरो नुजाथियोब्लाबो बिदि आनजादखौ गुरुथ’ लाया। बिदिनो टेस्ट आनजादखौबो गुरुथ’ लाया। मानोना जोबथा आनजादनि थाखाय फर्म फिलापफोरा जाखानायखाय। गुबुन फारसे हादरसानि बांसिन हायारसेकेन्दारि आरो सिनियर सेकेन्दारि फरायसालिफोराव माखासे आयदायाव फोरोंगिरि गैया। जायनि थाखाय बिदि सोलोंथाइ फसंथानफोराव थाखानाय माखासे आयदानि सायाव आनजादानो जायाखै। बेजों लोगोसे सोलोंथाइ फसंथानफोराव इउनिट टेस्ट खुजादोंब्लाबो बिदि आनजादनि सोंलु बिलायफोरा मोनसे फरायसालिजों गुबुन मोनसे फरायसालिजों गोरोबा। बिनिखायनो बिदिनि थाखाय आनजादनि नाम्बारखौ माबोरै हायारसेकेन्दारिनि आयदा बादियै होगोन, बेखौ साननो गोनां जादों। मिथिनाय बादिब्ला गोबां सोलोंथाइ फसंथानफोराव कभिडनि थाखाय प्रेकटिकेल आनजादखौनो लानाय जायाखै। बिदिनि थाखाय बिफोर बादि फरायसालिनि फरायसा -फरायसुलिफोरनो प्रेकटिकेल आनजादनि नाम्बारखौ माबोरै होगोन ? बिदिनो जामारोब्ला अब्ला गोरायुङा ओरैनो नाम्बारखौ होनांगोन! सोरबा फरायसा-फरायसुलिफोरा गाव लुबैनाय बादि नाम्बारखौ मोनाब्ला बिजिरसालियाव थांगोन नामा ? बेबो साननांगौ बाथ्रा जानानै फैदों। बिदिनो मेट्रिक आनजादनि फिथाय फोसावनायावबो बेले-बेजे जागोनखौ नुहुरो। दा माबोरै आनजादफोरनि फिथायखौ फोसावगोन नेथ’नो नांसिगोन।\nआरो फरायबाव : ढेकियाजुलिआव रेलवे पेट्रलमेन मावथिफोरा सोरखारि खालामनांगौ आरो बेथनखौ गावगावनि बेंक एकाउन्टयाव सोना होनांगौनि दाबि दैखांदों\n21-Jun-21 @ 22:26


दा बावयैसो आं जिसुखौ फोथायबाइ ... दा मा खालामनांगौ ?\nगाहाम अन्सायनायखौ बायहरो । नोंथाङा जिउ सोलायनाइ थांखिर्खा लाबाय । जानोहागौ दा नोंथाङा सान्दों "दा मा खालामनांगौ ? र्इसोरजों लोगोसे थाबायनायखौ आं माबोरै जागायजेन्नो ?" गाहायाव होनाय मोनबा आगाननि दिहाखौ नोंथाङा बाइबेलनिफ्राइ मोन्नो हागोन । बिनिसायाव नोंथांहा माबाफोर सोंलु दङला www.GotQuestions.org/Bodo आव हाबहै ।\n1. थि खालाम दि नोंथाङा बासायजानायखौ स्रायै बुजिबाय ।\n1 जहान 5:13 आव बुंदों, "आङो बेफोरखौ नोंसोरनो लिरदों जाहाते नोंसोरो, र्इसोरनि फिसाखौ फोथायनायफोरहा, जोबनो गैयै जिउ दङ होन्नानै मिथिनो हायो ।" बासायजानाया मा, बेखौ र्इसोरा जोंखौ बुजिजानो लुबैयो । बियो जोंखौ बासाय जाथारबाय होन्नानै स्रायै मिथिजानो लुबोयो । बिदिला दा सुंदयै बासायजानायनि सोमोनदै नायदोनि:\nक) जों गासैबो फाब मावबाय । जों गासैबो र्इसोर हामजायै हाबाफोरखौ माउबाय (रमारि 6:13क) ।\nख) जोङो फाब माउनायखाय, बिनि साजा जोबनो गैयै र्इसोर निफ्राय गोजान जानायखौ मोनजाथाउ (रमारि 6:23) ।\nग) जिसुआ जोंनि फाबनि बेसेनखौ होनो थाखाय ख्रूसाउ थैबाय (रमारि 5:8, 2 करिन्थ 5:21) । जोंनि मोन्नो गोनां साजाखौ लानानै जिसुआ जोंनि बदलै थैबाय । बिनि सिखां फिन्नाया फोरमान खालामबाय दि बिनि थैनाया जोंनि फाबनि बेसेनखौ होजोबनो हाबाय ।\nघ) जोंनि फाबनि बेसेनखौ होनो थाखै थैबाय होन्नानै जिसुखौ फोथायनाय साफ्रोमनोबो र्इसोरा फाबनि निमाहा आरो बासायजानायखौ होयो (जहान 3:16, रमारि 5:1, रमारि 8:1) ।\nबेनो जाबाय बासायजानायनि रादाब । जिसु ख्रीष्टखौ नोंथाङा गाउनि बासायगिरि होन्नानै फोथायबाइला, नोंथाङा बासाय जाबाय । नोंथांनि फाबफोरा निमाहा होजाबाय अरो र्इसोरा नोंथांखौ मालाबाबो नागारा होन्नानै समाय लादों (रमारि 8:38,39, माथाय 28:20) । गोसोआउ लाखि, नोंथांनि बासायजानाया जिसु ख्रीष्ट नियाउ गिनाङा जासे दं (जहान 10:28,29) । नोंथाङा जिसुखौल' गाउनि बासयगिरि होन्नानै फोथायदोंलानो जोबनो गोयै समसिम नोंथाङा र्इशोरजों लोगोसे थाहैनो मोनगोन होन्नानै गोगा खालामनो हागोन ।\n2. बाइबेलखौ फोरांग्रा मोजां गेरजाखौ नागिरनानै ला ।\nगेरजा माने गंसे नखौ दासान । गेरजाया जाबाय मानसिफोर, जायखौ मन्दलि होन्नानै बुङो । जिसु ख्रीष्टखौ फोथायग्राफोरनि गेजेराउ सहभागिता एबा जुथुमज्लाइनाया जोबोत गोनांथार । मनदलिनि बियो मोनसे गाहाय थांखि । दा नोंथाङा जिसुखौ फोथायबायला, जों नोंथांखौ बाइबेलखौ फोथायग्रा मनदलियाउ लोगोलाज्लायनो आरो बिनि पालक एबा पासतरजों साउरायनो गोख्रोङै थुलुंगा होयो । बिथांखौ नोंथांनि गोदान फोथायनाइनि सोमोनदै मिथिनो हो ।\nमन्दलिनि नैथि थांखियानो जाबाय बाइबेलखौ फोरोंनाय । र्इसोरनि फोरोंनायखौ नोंथांनि जिबनाव माबोरै बाहायगोन बेखौ सोलोंनो हागोन । बाइबेलनि गाहाय बाथ्राफोरखौ मोजाङै बुजि मोन्नायानो देरहासात अरो बोलोगोरा ख्रीस्तियान जिउ खांनायनि साबि । 2 तिमथि 3:16,17 आव बुंदों, "सास्थोरा र्इशोरनिफ्राय जाबाय, नंगौखौ फोरोंनाय, जायैखौ राइनाय, गोरोनथिमाउनायखौ फोसाबनाय, आरो धोरोमियाखौ लुखांनायनि थाखै बियो गोनांथार ।"\nमन्दलिनि थामथि गाहाय थांखियानो जाबाय र्इशोरखौ खुलुमनाय । खुलुमनायानो जाबय, जोंनि थाखै बियो जा माउबाय बिनिथाखै बिखौ बा नायनाय । इसोरा जोंखौ बासायबाय । बियो जोंखौ अनो । र्इसोरा जोंनि नांगौफोरखौ होयौ । र्इशोरा जोंखौ दैदेनो । बिखौ जों माबोरै हामबाय होनालाबा थानो हागौ ? र्इसोरा गोथार, धोरोमिया, अनसुला, दयाजों बुंफबनाय । नजाहोजानाय 4:11 आव बुंदों, "गासै महिमा आरो गौरब आरो बोलो मोनजाथाउ नोङो फोरबु र्इशोर, मानोना नोंनो गासैखौबो सोरजिबाय, आरो नोंनि र्इस्चाजोंनो बिफोरो सोरजिजाबाय आरो बिसोरो गोथां जाबाय ।"\n3. र्इशोरनि थाखै मोनसे सम थि खालामनानै दोन ।\nसानफ्रोमबो मोनसे थि समाउ र्इशोरजों सम हगारनाया जोंनि थाखै जोबोत गोनांथार । सोरबाया बेखौ "निजोम सम"होनो अरो सोरबाया "खुलुमनाय" सम होन्नानै बुङो मानोना बे समाउ जौं गाउखौनो र्इशोरनियाव गथायो । खाइफा बे समखौ फुङाव आरो खाइफाया मोनाबिलियाउ लानो मोजां मोनो । बे समखौ नोंथाङा मा बुङो एबा माला लायो बे गेदेर बाथ्रा नङा । खोथाया जाबाय नोंथाङा जेलायबो र्इशोरजों सम हगारनायासो । माबोरै र्इसोरजों सम हगारगोन ?\nअ) आरस गाबनाय । आरस गाबनाया जाबाय र्इशोरखौ हामबाय होन्नाय, नोंथांनि गोसोनि बिबान आरो समस्याखौ र्इशोरनो बुंनाय, र्इशोरनि सिगाङाव बिनि दैदेन्नाय आरो गियानखौ बिनाय, नोंथांनि नांगौ मानिखौ बिनि सिगाङाव बिनाय । नोंथाङा र्इशोरखौ बेसेबां अनो आरो नोंथांनि थाखै र्इशोरा मावनाय हाबाफोरनि थाखै बिखै नोंथाङा बेसेबां हामबाय होनो, बिखौ आरस गाबानायाउ बुं ।\nआ) बाइबेल फराइनाय । गेरजा एबा मनदलियाउ, सानदे स्कुलाउ बाइबेल फोरोंजानायनि अनगायैबो गाउ हारसिं बाइबेल फरायनाया जोबोत गोनांथार । देरहासात ख्रीस्तियान जिबन खुंनो थाखै नांगौ गासैबो मिथिनांगौ बाथ्राफोरखौ बाइबेलाउ मोनजोबनो हायो । बेआउ दङ–माबोरै नंगौ थांखिखौ लानो, माबोरै र्इशोरनि इस्चाखौ मिथिनो, माबोरै गुबुनफोरखौ सेवा खालामनो आरो माबोरै आध्यातमिक जिबनाउ जौगालांगोन बेफोर गासैनिबो बिजिरनाय । बाइबेला जावबाय जोंनि थाखै र्इशोरनि बाथ्रा । बे बाइबेल जाबाय र्इसोरनि मोजां मोनजाथाव जिउ खुंनायनि थाखै बिनि दिहा होनाय बाथ्राफोर, अरो जोंनि थाखै गोजोन्थाउ ।\n4. नोंथांनि अधातमिक जिबनाउ हेफाजाप होनो हाग्रा मानसिफोरजों मोजां सोमोनदो खालाम ।\n1 करिन्थ 15:33 आव बुंदों, "नोंसोरो दाबुरखाइजा । गाज्रि लोगोफ्रा मोजां मानसिखौबो गाजि्र खालामो ।" बाइबेला जोंखौ गाजि्र मानसि फोरनिफ्राय जानो हाथाउ गाजि्र आबहावानिफ्राय जेलाइबो गोजानाउ थानो थारखाय बुंदों । फाबनि हाबा माउग्रा मानसि फोरजों सम हगारला बासोरनि गाज्रि हाबाफ्राउ जोंबो लुबैहोजानो हागौ । बिसोरनि गाजि्र अखलफोरा जोंनिआवबो बादेरनो हागौ । बिनिखायनोक जोंनि सोरगिदिं र्इशोरखौ मोजां मोनग्रा आरो फोरबुनि थाखै गाउनि जिउखौ गथायनाय मानसिफोर थानाय जोबोत गोनांथार ।\nसासे एबा सानै नोंथांनि मन्दलिनिफ्राय, नोंथांखौ हेफाजाब एबा थुलुंगा होनो हाग्रा मानसि नायगिर (इब्रायारि 3:13, 10:24) । नोंथांनि निजोम सम, माउनाय आरो र्इशोरजौं थाबायनायखौ नोजोर होनो थाखै नोंथांनि लोगोखौ खाउलाय । नोंथाङाबो बिथां मोननिथाखै बेबायदिनो खालामनो थाखै बि । बेनि ओंथिया बे नङादि नोंथांनि लोगोफोरखौ, जायफ्रा फोरबु जिसुखौ गाउनि बासायगिरि होन्नानै नाजाउवाखै बिसोरखौ नागारजोबगोन । सिगांनि बाइदिनो लोगो जा अरो बिसोरखौ अन । बिथां मोनखौ मिथिनो हो दि, जिसुआ नोंथांनि जिउखौ सोलायबाय आरो नोंथाङा गोदो माउनाय बाइदि गासै हाबाफोरखौ माउजोबनो हाया । र्इसोरनि सिगाङाव अरस गाब जाहाते नोंथाङा जिसुनि सोमोनदै नोंथांनि लोगोफोरनो बुङनो खाबु मोनो ।\n5. बापतोसमाला ।\nगोबां मानसिफोरहानो बापतिसमानि सोमोनदै मोनसे गोरोनथि सान्नाय दङ । बापताइज (Baptize) सोदोबनि सोदोबथियानो जाबाय सोमब्रनाय । बापतिसमानि ओंथियानो जाबाय, नोंथांनि जिसुनि सायाव फसंनाय गोदान फोथाइनायखौ मानसिफोरनि सिगाङाव मिथिहोनाय आरो बिनि उन उन थाबायनो थाखै गाउखौ गथायनाय । दै सिङाव सोमब्रजानायानो जिसुजों लोगोसे फबजानायखौ फोरमायो आरो दै सिंनिफ्राय अंखार बोनायनि ओंथिया जाबाय जिसुजों लोगोसे थांखांफिन्नाय । बापतिसमा लानायानो जाबाय नोंथाङा जिसुजों लोगोसे थैनाय, फबजानाय आरो थांखांफिन्नाय (रमारि 6:3–4) ।\nबापतिसमाया नोंथांखौ बासायनो हाया । बापतिसमाया नोंथांनि फाबखौ सुस्रांनोबो हाया । बियो जाबाय मानिनायनि आगानसे, मानसिफोरनि सिगाङाव नोंथांनि सिसुनि सायाव फोथायनायखौ मिथिनो होनाय हाबा । बापतिसमाया गोनां मानोना बेयो मानिनायति मोनसे आगान – नोंथांनि जिसुनि सायाव फोथाइनायखौ मानसिफोरनि सिगाङाउ मिथिहोनाय आरो बिनि उन उन थाबायनो थाखै गाउखौ गथायनाय । नोंथाङा बापतिसमा लानो थियारि जाबाला, गेरजानि पालक एबा पासतरजों साउरायदो ।


राउबो र्इशोरखौ दङ एबा गोया होन्नानै फोरमान खालामनानै दिनथिनो हाया । बाइबेला बुंदों, फोथाइनाइजों जों र्इशोरनि थाथिखौ नाजावनो नांगौ: "फोथायालाबा र्इशोरखौ राउबो खुसि खालामनो हाया, मानोना र्इसोरनियाव फोइनाइफ्रा र्इशोर दङ होन्नानै फोथाइ थारनांगोर, आरो जाइफ्रा बिखौ नाइगिरो, बिसोरो बिखौ मोनो" (इब्राइयारि 11:6) । र्इसोरा गोसोजायोला बुहुमाउ नुजानानै गाउनि थाथिखौ फोरमान खालामनो हागै । नाथाइ बे बाइदि खालामोला फोथाइनाइनि जेबो नांगौथि गैया । "आरो जिसुवा बिखौ होनदों 'नोङो आंखौ नुनानैसो फोथाइबाय । जवाफ्रा नुअलाबा फोथायो, बिसोरो बोर होजाग्रा'" (जहान 20:29) ।\nहोमलाबो, बिनि मानेया बे नङा दि, र्इशोरनि थाथिनि जेबो फोरमान गैया । बाइबेला बुङदों, "नख्राङा र्इशोरनि महिमाखौ दिन्थियो, दनद्रङा बिनि माउनाइखौ नुजाहोयो । दिना दिनजों राइज्लायो, आरो हरा हरनो आखलखौ मिथि होयो । बाथ्रा गोया, राइनाइबो गैया, आरो बिसोरनि राउखौबो खोनानो मोना । अलबो बेफोरनि बाथ्राया संसारनि रुगुंसिम सहैबाइ" (गितफोर 19:1–4) । अख्रांनि आरो बेआव थानाय सान, हाथरखि अखाफोरखौ नायोला, मिथिंगानि गोमोथाउ आरो समाइना महरखौ नुयोला बेफोर गासैबो सोरजिगिरि र्इशोरखौनो दिन्थि हरो । बेफोरखौ नुनानैबो र्इशोरनि थाथिखौ गनाइनो हायाखैला जोंनि गाउ गाउनि गोसो इसिङानो बिनि फोरमान । उपदेशगिरि 3:11 आउ बुङदोङ "बियो मानसिनि गोसो र्इसिङाव बिनि जोबजोगोयैखौ फसंबाइ । "जोंनि गोसो इसिंआव बइहाबो मोनसे मोनदांनाइ दङ, बेनो जाबाइ जोंनि बे जिबननि गुदिआव माबा मोनसे दङ, आरो बे संसारनि गुदिआवबो सोरबा सासे दङ । जोंनि गियान एबा बुद्धिजों जों बुंनो हागौ दि र्इसोर गोया, नाथाइ जोंनि गोजेराउ र्इसोरनि थाथिया रोखा रोखा । अलाबो, सोरबा सोरबाया र्इशोरनि थाथिखौ सिमान लानाइ नङा होन्नानोइ बाइबेला बुंखादों, "मुरखुवा बिनि गोसोआउ होनो 'राउबो र्इशोर गोया'" (गितफोर 14:11) । गोबांसिन मानसियानो गासै जारिमिनाउ, गासै हारिमुवाउ, गासै सयभतायाउ आरो गासै राइजोमायावनो र्इसोरनि थाथिखौ फोथाइबोदोंला, बेयाउ माबा मोनसे जाहोन (एबा सोरबा सासे) थाथारनाङगोन, जाइनि थाखै बे फोथाइनाया सोमजिदों ।\nर्इशोरनि थाथिनि सोमोन्दै बाइबेलनि अनगायैबो माखासे सानजाथाउ बाथ्राफोर दङ । सेथियाउनो, अन्तलजिकेल (ontological) राइफोतनाइ । बेनो र्इसोरनि थाथिनि सायाउ बांसिन हामजाथाव राइफोतनाइ । र्इसोरनि थाथिनि सोमोन्दै बे बाइदि बुंदों "सोरबा सासे गैयाला जेबो सोरजिजानो हाया" । अरोबाव बुंबाउदों, थायैनिखुरै थानाया देरसिन, बिनिखाइनो सोमनिहोनो हाग्राया सासे देरसिन थाथारनांगोन । र्इशोरा गैयामोनला, बियो सोरजिनोहाग्रा सासे देरसिन जानाय नङा मोन, आरो बियो र्इसोरन गासै सुत्रनि बेरेखा जागौमोन ।\nनैथिआ जाबाय तेलेअलजिकेल (teleological) नि राइथिनाय । बिसोरो बुंदो, जेहेतु जोनि बे बिस्सब्रमानदआ गोमोथाउ समायना महरै साजायनानै दोनजादों, बिनि गुदिआवनो सोरबा सासे र्इशोरारि महरगिरि थाथारनांगोन । उदाहरन बाइदियै बे बुहुमा साननि इसेल'खाति एेबा गोजान जायोमोनला दानि बाइदि बे बुहुमा दंफां–लाइफां आरो जिब जुनारजों बुंफबनाय जानाय नङामोन । बाराव थानाय मोङाफ्रा एसे सोलायसल जालानो बे बुहुमाव गोथाङै थांनानै थानाया गोब्राब जानानै फैगोन एबा थांनानै थानाय नङा । प्रतिन (protin) अनुनिफ्राय बोरैबा जिउ सोरजिनाया 10243 नि मोनसेलो जानायनि समभाबना । मोनसे प्रतिन सेलआव (cell) हाजार हाजार प्रतिन अनुफोर थायो ।\nथामथियाव र्इशोरनि थाथिनि सोमोनदै सावरायनायखौ कसम'लजिकेल (cosmological argument) होन्नानै बुङो । बेनि बुंनायानो जाबाय माबा मोनसे जाथायनि थाखै माबा मोनसे जाहोन थाथार नांगोन । गासै बिस्सब्रहमान्द आरो बेयाव थानाय गासैबो मोनसे फिनजाथाय । बेफोर गासैनिबो थाथिनि गुदियावनो मोनसे जाहोन थाथारनांगोन । गासैखौबो जाहोनानै फसंनायनि गुदियावनो माबा मोनसे सोलायनो रोङै जाहोन थानो नांगोन । बे सोलायनो रोङै जाहोनानो जाबाय र्इशोर ।\nब्रैथि बुंथिनायानो जाबाय अखुथायनि (moral) बुंथिनाय । गिबि जारिमिनिफ्रायनो गासै हारिमुआवनो गावबागाउनि मोनसे मोनसे अयेनफोर थानायखौ जों नुनो मोनो । बिसोर गासैहाबो मोजां गाजि्रखौ बिजिरनो हानाय गियान दङ । मानसि सिथारनाय, थगायनाय, खावनाय आरो जिनाहारि बेफोरो गासैजोंबो गाजि्र होन्नानै बुंजानाय खामानि । बे मोजां गाजि्र सान्नो रोंनाया गोथार र्इसोरनिफ्राय नङाला सोरनिफ्राय जानो हागौ ?\nबेफोर गासैनि अनगायैनो बाइबेला जोंखौ बुंदो, मानसिफ्रा रोखा आरो नेवसिनो हायै र्इसोरनि गियानखौ नागारनानै नंखायखौसो नाजावगोन । रमारि 1:25 आव बुंदों, "बिसोरो र्इशोरनि सैथोखौ नंखायजों सोलायबाय आरो अरायबो बा नायजाथाव सोरजिगिरि र्इशोरखौ नागारनानै सोरजिजानाय मोङफारखौसो खुलुमबाय । आमेन ।" बाइबेला बुंबावदों दि, र्इशोरखौ फोथायैनि जेबो जाहोननि थाखै रावबो खारगनाय नङा: "बिनि नुनो मोनै आखलफोर, बिनि जोपनो गोयै बोलो, आरो बियो नंथारगौ र्इसोर होन्नानै बेखौ र्इसोरा संसारखौ सोरजिनाइनिफ्राइनो मानसिफ्रा बिनि दानाइ मुङागोरजों रोखा रोखा मिथिनो मोनो । बिनिखाइनो बे मानसिफोरहा खारगोनाइनि राहा गैया ।" (रमारि 1:20) ।\nबिगियान सन्मत (scientific) नङा एबा जेबो फोरमान गैया होन्नानै मानसिफ्रा र्इसोरनि थाथिखो नंखाय होन्नानै बुंनो नाजायो । नाथाय गाहाय जाहोना जाबाय र्इसोर दङ होन्नानै गनायनानै लायोला, बिसोर गासैबो र्इसोरनि सिगाङाव गंज्लायनांगोन अरो बिनिफ्राय निमाहा नांगौ जानानै फैगोन (रमारि 3: 23, 6: 23) । र्इशोर दङला, जों बिनि सिगाङाव जोंनि मावनायफोरनि थाखै हिसाब हिनांगोन । र्इसोर गैयाला, र्इशोरनि बिसारखौ मोंबो साना लासिनो जोंनि गोसो बाइदि जों मावनो हागोन । बिनिखायनो बिसोरो र्इसोरनि थाथिखौ गोख्रोङै नङा होन्नानै मिथिंगायारि इभलुसननि (evolution) सायाव सोनारो– बेनो बिथांमोननो सोरजिगिरि र्इसोरखौ फोथायनायनि गुबुन मोनासे लामाखौ होयो । र्इशोर दङ । आरो थाङै–थुङै र्इसोर दङ होन्नानै गासैबो मिथियो । नंथारगौयै बुंनो थाङोला, सोरबा अख्रायै र्इशोर गैया होन्नानै फोरमान खालामनो थांनायानो नंगुबैयाव र्इसोरनि थाथिनिसो फोरमानखौ होयो ।\nर्इसोरनि थाथिखौ जों माबोरै मिथिनो हागौ ? सासे ख्रीस्तियान जानानै र्इसोर दङ होन्नानै जों मिथिगौ मानोना सानफ्रोमबो जों बिजों राइज्लायो । जों बिनि बुंनायखौ खौनाया नाथाय बिनि लोगोआव थानायखौ जों अनुभव खालामनो हायो, बिनि दैदेन्नायखौ जों मिथिनो हायो, बिनि अन्नायखौ जों मिथियो, बिनि दयाखौ जों मोन्नो लुबोयो । जोंनि जिउआव जानाय गासै जाथायफोरनि सायाव जोंहा र्इसोरनि अनगायै जेबो बिजिरनो हाथाब बाथ्रा गैया । र्इसोरा जोंखौ जेरै बाइदि सोमोनांथाव मावनायजों बासायबाय अरो जोंनि जिबनखौ सोलायहोबाय, जों बिनि थाथिखौ गनायनानै बिखौ बा नायाला जोंहा गुबुन राहा गैया । रोखा रोखायै नुजाथिखानाय बाथ्राखौ सोरबा नंखाय होन्नानै बुंलाबो बिनि बुंनाया मालाबाबो रजवा । जोबथानायाव, र्इसोरनि थाथिखौ फोथायनायजोंसो नाजावनो नांगौ (इब्रायारि 11:6) । र्इसोरनि सायाव फोथायनाया खोमसियाव आनदां–मिनदां आगान सुरनाय नङा, बियो जाबाय गोबांसिन मानसिफोर गसंनाय सोरां जायगायाव गोगोम आगान सुरनाय ।


आसाम आयेन आफादाव बर' राव बाहायनाय\nआसाम आयेन आफादाव बर’ राव बाहायनाय\nUpdated: 8-Jun-21 @ 19:29\nलिरगिरि:- आनन्द राम औवारी\nआसाम आयेन आफादनि जुथाय नेहाथारि आर. भट्टाचार्यआ आसाम आयेन आफादनि बुंथिगिरि बिश्वजित दैमारीनि बिथोन बादियै थांनाय 7 जुनखालिनि सानजौफु 12-00 रिंगायाव आसाम आयेन आफादनि ‘ Members’ New Hostel conference hall ‘ आव बर’ थुनलाइ आफाद, दुलाराय बर’ फरायसा आफाद, बर’ रेबग्रा जथुम, मन्थ्रि उर्खाव गोरा ब्रह्म आरो बर’ एम एल एफोरखौ लानानै मोनसे सावराय जथुम हांख्रायदोंमोन। बे जथुमा जोबोद ओंथि गोनां थुलुंगा खांनाय जथुमायाव आसाम आयेन आफादनि लेङाइ बुंथिगिरि ड० न’मल म’मिन बिथाङाबो हांख्रायजानाय आलासि महरै नुजाथिदोंमोन।\nबे जारिमिनारि ओंथिगोनां जथुमायाव BKWACनि टुरिजुम बिफाननि मावफुंगिरि सोद्रोमा प्रणब बर’ (रंगिया ) बिथांखौबो बाहागो लानाय नुनो मोन्दोंमोन। बे जथुमानि गुबुन मोनसे जोबोद गोसोथावा ( interesting) जाबाय हाफ्लं बियाबनि डिमासा हारिनि आइजो एम एल ए नन्दिता गारल’सानि नुजाथिनाय । बे जथुमानि थांखियानो जाबाय आसाम आयेन आफादाव बर’ राव बाहायनो थांनायनि सोमोन्दै बर’ थुनलाइयारि गौथुमफोरनि मावथि बिबानगिरि आरो आसाम आयेन आफादनि गासै बर’ एम एल एफोरजों सावरायनाय आरो बिथोनफोर आजावनाय।\nजथुमाखौ आफादगिरि महरै आसाम आयेन आफादनि बुंथिगिरि बिश्वजित दैमारीया सामब्लायदोंमोन। गिबियाव हांख्रायगिरि आसाम आयेन आफादनि जुथाय नेहाथारि आर. भट्टाचार्य बिथाङा जथुमानि थांखि आरो बरायनाय बिबुंथि होदोंमोन। बे जथुमायाव आं गावखौनो बर’ रेबग्रा जथुमनि सासे बिबानगिरि महरै बाहागो लानो मोन्नानै जोबोद गोजोन्नाय आरो थुलुंगा खांनाय मोनदोंमोन। बे जथुमायावदि गोबां बायदि राजखान्थि हानजानि एमएमएफोर नुजाथिफैदों बेनि जेबो फारागथि नुजाथियाखैमोन । जोबोद गोजोन थासारिजों नखरसेनि बिदा-फंबायफोरबादि जिरायनानै हारिनि बे जारिमिनारि मावफुंनो थांनाय आयदाखौ सावरायनो थांदों। हांख्राय जानाय बादि गौथुमनि बिबानगिरि मावथि आरो मन्थ्रि एम एल ए बिथांमोनहा जथुमा हलाव थि समाव नुजाथिफैदों ।\nबर’ रेबग्रा जथुमनि आफादगिरि राजेन बसुमतारीनि दैदेननायाव बर’ रेबग्रा जथुमनिफ्राय गासै सा 5 सोद्रोमा बाहागो लादोंमोन। जोंनि बर’ रेबग्रा जथुमनि बाहागो लानाय गुबुन सोद्रोमाफ्रा जाबाय फारियै रत्नेश्वर बसुमतारी ,(गुवाहाटी), अरुन चन्द्र मोसाहारी, (बिजनी) आरो प्राणेश्वर ब्रह्म ,(बरपेटार’ड) । बर’ थुनलाइ आफादनिफ्राय आफादगिरि तरेन बर’, गाहाइ नेहाथारि प्रशान्त बर’, नेहाथारि बिष्णुराम बसुमतारी आरो दुलाराय बर’ फरायसा आफादनिफ्राय आफादगिरि द्वीपेन बर’, गाहाइ नेहाथारि खनिन्द्र बसुमतारी आरो गोबां बिबानगिरि मावथिफोर दंमोन। बे जथुम जनाया बर’ हारिनि मोनसे गोनांथार जारिमिन जानानै थासिगोन।\nआरो फरायबाव : बागसा पुलिसआ 45 कार्टन आयेन बेरेखा जौ बोखांदों\n8-Jun-21 @ 19:15


जुलाइ दाननि बेसेन गोसा! दिनैनिफ्राय गाइखेरखौ लाजेननानै संग्रा गेस आरो बेंक\nजुलाइ दाननि बेसेन गोसा! दिनैनिफ्राय गाइखेरखौ लाजेननानै संग्रा गेस आरो बेंक सिबिथायनि बेसेन बांदों\nUpdated: 1-Jul-21 @ 10:41\nटाइम8, जुलाइ 1 : महामारि करना जिउसानि थासारिनि समाव मुवा बेसादनि बेसन बांनाया मजुरि मावनानै नखर दैदेनग्रा सरासन्स्रा सुबुंफोरखौ साद जार्लायाव खोख्लैनो लादों।\nपेट्रल आरो दिजेल नि बेसेनआ गिबियावनो थाद’नाय गोयै बांनाय नुनो मोन्दों।\nबे समाव जुलाइ दानआ जागायनाय लोगोनो खायसे मुवा बेसादनि बेसनआबो बांनो हमदों।\nलोंग्रा गायखेरखौ लाजेननानै संग्रा गेस आरो बेंक सिबिथायनि चार्जआबो जुलाइ दानआव बेसेनआ बांदों।\nमखथावनादि, जुलाइ दाननि 1 खालार अदेबानि दिनैनिफ्राय दिल्ली, महाराष्ट्र, युपि आरो गुजरातआव आमुल गायखेरनि बेसेनखौ 1 लिटारसेआव 2 रांङै बेसेनखौ बाहोनो बिथांखि लादों।\nआसाम हादोरसायावबो बांनो हागौ आमुल गाइखेरनि बेसनआ।\nबेंकिंग सिबिथायनि चार्जआबो हादोरआव बांनो हमदों। हादोरनि बइनिख्रुइबो देरसिन बेंक स्टेट बेंक अफ इन्डिया आ रां दिहुननायनि थाखाय चार्जनि बेसेनखौ बांहोदों। दायो ग्राहक फोरनो दान मोनसेआव खेब ब्रै रां बखनो हानायनि सुबिध होदों। नाथाय बेनिख्रुइ गोबां खेब रां बखयोब्ला 15 रांसिम चार्ज होनो नांगोन।\nबेराफारसेथिं संग्रा गेसनि बेसनआबो जुलाइ दानआ जागायनायनिफ्राय बेसेनआ बांनो हमदों।\nआरो फरायबाव : हादोरआव ड्र’न गाग्लोबनायखौ लानानै गाहाइ मन्थ्रि मदीआ गोख्रों हाबाफारि लादों\n1-Jul-21 @ 10:33\nGovernmetn of India


माव बिथांखिफोर जाफुंहोनाय खामनिया मानो फेलें ?\n| 4 Nov 2019 8:26 AM GMT\nगुवाहाटिः आसाम हादोरसायाव मावनो लानाय गोबां बिथांखिफोरा दाबोनो जाफुंजोबाखै, जायनि थाखाय सुबुफोरनि माबा मोनसे मुलाम्फाफोरनि थाखाय। बोसोरफोराव बेफोरनि मावनायफोरा गोग्लैसोना दं।\nआसाम सोरखरा बेफोर बिथांखिफोर आरो स्किमफोरखौ मावनो थाखाय गोबां रांनि बिबां लाना बेफोरनि थाखाय खरसा खालामदों। जायनि थाखाय लुफुंजानाय एबा मावनो लानाय बिथांखिफोरनि खामानिफोरा आबुं जाजोबालासिनो ओरैनो गोग्लैसोना थानायखौ नुनो मोननाय जादों। बेफोरखौ बानायनो हायैनि गुबै जाहाना रांफोरखौ बिथांखिफोरनि सोलायै ओरैनो हगारहरदोंनामा होनना सोंथि जाखांओ।\nआसाम हादोरसायाव बेफोर बिथांखिफोरनि सायाव जेबो फोरमान गैया ।\n₹ 5.6 कौटि रां बाजेद, धुबुरि जिल्लायाव किसमाथासधा मदेल हसपिटल लुनायनि बिथांखि बादियै थांनाय बोसोरफोरावनो मावफुंजादों। दा नाथाय बे देहा फाहामसालिया दासिमबो बेखेवजायाखै एबा जागायाखै। जायनि थाखाय देहाफाहामसालिआ ओरैनो गोग्लैसोना दं।\n2016 माइथायाव दरं जिल्लानि सिंआव थानाय मंगलदैनि गेरिबारि आइ.टि.आइ (ITI) आ बेखेवजादों। मोन्थिनाय बादिब्ला बे सोलोंसालिआव टेकनिकेल सोलों आगजुफोरा ओरैनो गोग्लैसोना थादों। दासिमबो मोजां राहाथिफोर होनो हायैनि थाखायनो थाखो खालामनो हानाय जायाखै। जायनि थाखाय खेबसेयैनो थाखोखौ गासैनिबो थाखाय खालामगोन नामा ?\nआसाम अरनाचल सिमना ओनसोलाव थानाय धिराकावबो बे बादिनो गंसे आइ.टि.आइ.(ITI) फरायसालिखौ थांनाय नै बोसोरनि सिगांआवनो लुखांजोबबाय। बेयावबो समान जेंनाखौनो नुनो मोन्दों। रावबो बेखौ बुंनो हाया जायनि थाखाय थाखोआ माब्ला आइ.टि.आइ.(ITI) नि राहाथिफोरखौ मोननानै थाखो जागायगोन।\n2013 माइथायाव दरं जिल्लानि सामथिपारा जायगायाव दै जगायनायनि मोनसे माव बिथांखिखौ जाफुंहोदों। जायनि थाखाय मोब्लिबआरिनि असबिदायाव दैखौ रानना होनो हायाखै आरो ओरैनो दा जना दं।\nआसाम सोरखारा 2016 माइथायाव देहा आरो आदारनि मावफुं बिथांखिखौ खालामदोंमोन। बेफोरखौ नायफिनि एबा बेनि सायाव खामानि मावनाय एबा सुबुंफोरनि खौसेथिनि आंखालनि थाखायनो ओरैनो दं।\n2003 माइथायाव राहा बियाबनि सिंआव थानाय चापारमुख आरो काचापाराघाट नि गेजेराव अन्थाय दालां बानायनायनि माव बिथांखिआ दासिमबो आद्रा थानायखौ नुनो मोन्दों होनना फोरमायदों।\nमावखुलिनि फुंखानि बादियैब्ला हसपिटल, आइ.टि.आइ. (ITI) बायदि बायदि फोरनि मावफुंनाय फान्द आरो रांफोरा मिरु सोरखारनि बायदि रोखोम माव बिथांखिफैरजोंसो मावजायो जायनि थाखाय आसाम होदोरसायाव बेफोर बादि माखासे मावबिथांखिफोर दं जायफोरा जाजेननायनिफ्रायनो ओरैनो गोग्लैसोना दं बेफोरनि थाखाय सोरखारा खामनि मावग्रा सोसनथाय थांखिखौ लानांगौमोन। गोबां जाथाय दं, जायफोर माव बिथांखिफोरखौ मावनो थाखाय अन्थाय फसंना दोननाय जादों जाय राजखान्थिगिरिफोरनि खुन्थिया महरै। हादोरसा सोरखारा बेखायनो गुबुन गोदान मावनो लानायनि सिगां बेफोर ओरैनो गोग्लैसोना थानाय बिथिंफोरखौ जाफुंहोग्रोगोन आरो बाहायजाथाव खालामगोन।\nAlso Read :माजुलिनि र’-र’ बेसेनगोसा जाहाजआ दा ओरैनो गोग्लैसोना दं\nTags: fail to take off ? Projects fail Why do completed


Aabir Emagazine | Bodo Emagazine | First Monthly Emagazine in Bodo Language\nHome Page आव नुजायैफोरखौ Categories आव थांना फरिनो हागोन\nरजि नोंनि गोजोन्नायाव\nमादि गोसो खहाबदिया !\nदं नोंनि मिनिस्लुनायनि आन्दोयाव\nफानदायसुलिनि बेमा जे !\nनों थायो गौवाहाटि सोहोराव\nआं थायो गामिआव।\nनों माब्लाबा सिरियाखानायाव माब्लाबा सिनेमा ह’ल आव\nमाब्लाबा पलटन बाजाराव\nआरो माब्लाबा सपिं मलआव।\nफेचबुकनि रिलेस्वनसिप स्टाटाचआव\nआरो माब्लाबा अपेन रिलेस्वनचिप\nह्वाटच आप, हाईक अराय मुखुब\nआंखौ खौरां लानो गैया नोंहा सम,\nकल थुब्ला माब्लाबा इंगेज आरो माब्लाबा फिनो\n‘आं क्लासआव दं उनावहाय कल खालाम !’\nआनजात जोबखांनायनि उनावबो\nथायो नोंहा कमपिउटार क्लास\nआरो स्प’केन इंग्लिस क्लास\nरजि नोंनि आखुआव\nगोसो आंनि आयनानि समान बायनांबाय,\nबिखायाव सख’ हायै दुखु सैनांबाय,\nथमेन्नाय गलाब बिबाराबो\nसिरियै बारस्रा रोंला,\nदिनै एसे गाबोन एसे\nरजि नों सिरि सिरि थगायलांबाय आंखौ !\nउन दाहानि जोंब्लावनाय अर\nभुपेन्द्र नाथ बर'\n“आफा, दिनै हाथाइनिफ्राइ लेखा बहि लाबोफा। क्लास ज’नाया सान जिआनो जालांबाय दासिमबो लेखा गांसे गैया, जिख्लाबसे बही गैया”। थाखो गुनि देवना बारनाय सोरजिमाया मोसौ ग’लि सिबै सिबै गस्लुनाय हासिब खाथिखौ सोना बिफाखौ बुङो।\n“आफा आंनोबो गस्ला-पेन्ट लाबो नांगोन। फरायसिलआव आंबो जिराब-जिथाब गस्ला-पेन्टखौनो गानलांबाय दङो”। थाखो बायाव फरायनाय फिसाज्ला सुबुंसाया बिफा मेल’ रामानि साखाथियाव जिराय फैनानै बुंफैबाय। अब्ला मेल’रामा दुब्लिआव मोसौ हालिसेखौ दोनदाल होनानै फैना दैख’राव आथें-आखाइ सुनानै सिथ्ला ख’नानि थाइजौ बिफां सिङाव औवा मुरानि बन्थ फोजोंनानै दोननाय अराव जिराय फैदोंमोनल’।\nमेल’रामा क्लाच ज’नायखौ मोनथिदों। नाथाइ दिनै राहा गोथे बियो। गां फुजानाय दाउ बाइदि जुब्रा। बिफा बाइदियै फिसाफोरनो लेखा-बहि, ज’रासे गस्ला-पेन्ट होनाया बिफानि मावनां हाबाफारि। दिनै गोसोनि साननाय बाइदि मोनफ्रोम मावथायखौनो फोलोमनो हाया बियो। फारसेथिं नायब्ला फारसेथिं थालाङो। बुंनो थांब्ला माइरं मुथानै जथायनायानो साद-जार्ला। बैसागु दाननि एम्बुआनो गाबस्लाबनो मोना, उदैयासो गाबग्रोयो। साब्रै सोद्रोमानि फिसा न’खरखौनो खाराव-माराव मावब्लाबो फलोमनो हाख’वा। दिनै रुंगलांनाय बिमा-बिफानि महर-मुस्री, बोसोन बुंफोरथिफोरा रेदें-रेदें गोसो खंसालिआव समबिखांदों। गोदो बिमा-बिफानि आमोलाव दाखुरा-दाखुरा बेखौ नागौ, बैखौ नांगौ होननानै हुमखि होबायना रां बिनानै लाङोमोन। हराब्ला माइहुंनिफ्राइ माइखौनो बरननानै फानहैग्रामोन। बाराखौ मा बुंनो मावा दांङा थावनाय ओंख्रि नङाब्ला थोरसि-लथाखौनो बहाबा ज्राव गारहरग्रामोन। गोसो बाइदियै गग्रानिफ्राइ दाउखौ हमना लाबोनानै सिथारसे सिथारना, गोदासे गोदानानै बिमा जायब्रेंखौ हुमखि होयै होयै संनो होयोमोन। नाथाइ दिनै गाव बाला गुदुंआव गानानै हारसिं न’खर बेंना मा हालोदाव गोग्लैखो ? फिसा सानैनो लेखा-बही होनो हाया, जोंगा-मागा गाननाय-जोमनाय होनायाथ गोजाननि खोथा, थि समाव फरायसालिआव थांनोनो जि-जोम होनो हाया। हनै मागो बैसागुआ बारग’ लांबाय, सौराय-फिथाखौनो फिसाफोरिन थाखै जोथोन लानो हायाखिसै। मालायिन फिसाफोरा रंजाबाजाब्ला आंनि फिसाफोरनि गोसोआव दुखिन निजोरा बोहैयो। हाय ! आंनि जेथो संसार, माब्लादि सोरांगोन आंनि अमबासि हर। जानो हागौ बे उजियाव खोमसि हर जोबनायिन माब्लाबाबो फेरेंगा दाउआ मेथाइ रोजाबनाय नङा। दासो मोनदांदों आं संसारनि जेथो बेन्दोंआव बोनस्रो जानानै। हाबा जायालासै बोराइना गुरग’ लांनायानो मोजां नंमारगौमोन।\nदैथुन सिखारनाय आजोला सेंग्रा बैसोआव खमथ’ बायगर जावलिया नङामोन बियो। मा बुंनो दिनै गावखौनो गाव लाजिखाङो। हायलु लु रुम्बां बां, गुफुर गावदां, बिखा फान्दां, नायनो मोजां, लावज्रि-लावज्रि आसि मिजि, रिथ-रिथ हाथाइ फारि, मद’ मद’ औवा मेवाइ आदै, साफ्रे-सुफ्रे मोज्लाय जान्जि नुनानै फसायदोंमोन बै सिख्लासाखौनो थाखो दाइनाव फरायफुनायावनो। मोनफ्रोमबो बिदिन्थायावनो बिनिल सिमां, रजेनि सिमां लेखा-फरा फरायनो गारनानै बिमा-बिफानि बोसोनखौ हेव खालामनानौ बिनिनो खिबु-खिबु उन उन गिदिंथिंदोंमोन। बै बिलिआव जेबो उन सिगां साननायनि सम गैया। बिनि महर-मुस्रीखौ नुब्लानो गासै जानाय-लोंनाय बावगारजोबलाङो। बिदि गिदिं फानायावनो फानायावनो थाखो दाइननि देवना बारिआवनो राइजोनि बान्दोआव नांबाय। अब्ला मा खालामबावनो बिमा-बिफायाबो फिसानि गोजों मिजिंखौ जोगारनानै बिहामजोनि न’आव गोसो बायलुङै जुलिनि खुबेराखौ लांनांगौ जाबाय। दानिया मा जाबावखो ? हालाव थांफेरा मैयाव थांफेरा गोरलै बैसोनि संसारा खुदियाफोरनि आमाइ-जुमाइ गेलेनाय बाइदिसो जाबाय। दिनै बिसिनो गाननाय-जोमनाय, फोननाय-देलायनाय नांगौ। गामोन बिसिनि बेराम-आजोर, फार्सेथिं जानाय लोंनायनि .......... जौसे मोनसे जेथो। बहा मोनगोन! हिन्जाव मोनियाव बिमा-बिफाया गावसोरनो दुखु-जारला सहायनानैब्लाबो फिसायानो मोजां जाथों साननानै जा नांगौ बिखौनो होदोंमोन। दा नाथाइ बिमा-बिफाया उदाङै हगारसारना होलिया। गावनि बिसिनो गाननाय-जोमनाय देलायनाय होनाया, बेराम-आजोर नायनाया बिसाइनि बिबान। बिसिआ नांगौखौ मोनिआव सानफ्रोमबो खुद्रियो, सानफ्रोमबो नाज्लायो। अननायनि फिथिखा लुफावनाय समाव सानसे नुवाब्लानो थानो हायामोन। दा नाथाइ बिसिनि मोखांखौनो नुब्लानो खें मोनखांग्रा जाबाय। दासो खोरमे खोरमे उन दाहानि अरा जोंब्लाव खांदों। मानो अबथिरा जुलि लाफ्लांखो ? दिनै थफिहांनाय बिबारावनो अबथिरा गुनजेर अरबाय। जेसेनो सानस्रियो लैथोमा एसेनो गुथाल फाख’ना बुलोमो। हाय! खाफाल बेनो बालाहामा गुदुं संसार ?\nबोथोर थांदों खोन्दो-खोन्दो, बैसो थांदों हालो-दैलो। मिथिंगानि नेम बाइदियै बिसि हाइलुआ सानसे बिमा जानो ओंखारबाय। थि समावनो नारा-नाथा बिमा जानो जुजिदों बियो। नाथाइ फुमनिफ्राइनो सोरां जाफिन जासिम बिमा जानो नाजाब्लाबो हायाखिसौ। मानसिआसो थैहां-बरबहां जालाय लांबाय। राहा गैयिनि डाः बिलिफां नार्जारिखौ आथुर-बिथुर लायब्रबबाय। डाःनार्जारिया नायबिजिरसे नायबिजिरनानौ आखाइ दैखांबाय। “आं राहा गोथे नोंथां, बे केचखौ सिजारिंसो खालामनांगोन। नोंथांङा थाबैनो गुवाहाटीसिम लानानै थां। नङाब्ला बिमा-फिसा सानैखौबो मोननाय नङा”। ड: नार्जारि बिथांङा गुवाहाटीसिम रेफार खालामना लिरनानै होबाय। बिसाइ मेल’रामा मा खालामगोन मा मागोन जाबाय। आखाइआव गरसे रां गैया। गामिआव बैनियाव-बिनियाव नायिगरथिंङो, जेरावबो मोना। राहा गैयिनि गायनाय हाखौनो बिघानै ज्राब फानबाय। आथुर-बिथुर थांनानै गामि खाथिनि हसपिटालाव एम्बुलेन्चखौ लानानै फैहैबाय। गामिनि बिबाजै सोमोन्दोनि सानै आरो न’सुंसेरनि बिदा सोमोन्दोनि मेरगमखौ लांफाबाय। बिबाजै सानैया गाड़ी सायावनो बुंलांबाय थाबाय- “हाबाब! उन्दै गथ’, मा जागोन ग’साइआसो मोनथिसिगै?!”\nहाइलुखौ गुहाटीनि नारसिं हमाव एदमिचन होबाय। दा मोनाबिलिनि स्नि रिंगायावनो सिजारिं जासिगोन। उसु-खुथु खेंखुद-खेंखुद समखौल नेबाय दं। समा सेकेण्ड, मिनिट, घन्टा बिरग’नानै स्नि बिलिआव आगान होबाय। हाइलुखौ अपारेचन थियेटाराव लांबाय। हाइलुआ गिनानै गाबबाय बायदों। बिबाजैफोरा बुंदों – “दागि आगै दागि गोसोआव बोलो ला।"\nगासैबो अपारेसन थियेटारनि दरखं मोखांङाव उसु-खुथु नेगासिनो दङो। जेसेनो समा एसे एसे दावखोनो हमदों एसेनो बयनिबो गोसोआव गिनाय आरो समखि खांनायजों मोखांङा दाउखा खिलादों। से घन्टानि उनाव डाः बराया फैनानै बुंफैबाय- “पेसेन्चआ सिरियाच बिमाखौ लाखिब्ला फिसाया थैगोन आरो फिसाखौ लाखिब्ला बिमाया थैगोन। ब्लाडबो नांगौ थि समाव ब्लाडमोनाब्ला बिमा-फिसा सानैबो थैगोन। गोख्रै ब्लाड लायदो”। गासैनिबो मोखांङा लाहाखि जासिनबाय। आथुर बिथुर ब्लाड नागिरबाय। ब्लाड बेंकनिफ्राय ब्लाडखौ लाबोनानै नार्चनो होफैबाय। डाः बराया थामिज मिनिटसोनि उनाव फैनानै बुंफैफिनबाय- “जेबो सिरियास जानो गोनां गैलिया, नरमेलाव फैबाय। नाथाइ एसेबां नाजासेआवबो गथ’ खौ लाखिनो हायाखिसै गथ’आ हौवासामोन”। बिदि बुंनानै गावनि सेम्बाराव हाबहैबाय। अब्लासो बयबो गोजोननि हां गोलाव बोयो।\nबे बाइदिनो सान स्निनि उनाव सौघरी नारसिं हमनिफ्राय रिलिस जाबोयो। दानिया न’ आव फैनानै न’खर बेंनायनि थाखै हालाय-हाफाय। बिघाबा हाया बिघानै फाननानै थाबाय बिघाथामल। गोलोमदै फसर फसर बोलो होहाब-होहाब मावथाब्लाबो थोआ-लोमा जासिनबाय। खाम्ला-खुम्ला मावथिंला बायनो हमबाय। मालायनि हाखौनो आदि थिखाबो मावनो लाबाय। थेवबोनो थोआ थोआ अरदाबाव अर जोंङा जोंङा। जेसेनो बोथोरफोरा बाबेन लांदों एसेनो न’खरनि जेंनाया दिनै एसे गाबोन एसे बांबोदों। जिराव-जिथाव सान्दुंआव बिखुं लामनानै बिखुंङा जिलांब्लाबो खबनै ओंखामखौनो जोथोन लानो हाख’वा हाख’वा जालांबाय। दिनै बिमा-बिफा रुंगलांनाया बोसोर थाम बिरग’ लांबाय। बिमा-बिफा गैयिनिफ्राय गासैबो गिलिर बिबाना गावनियावनो गोग्लैजोबबाय। गोबां बाथ्राखौ सानै सानै बियो दिनै समख्रुइबो बोरायसिन्दों। गिबि फिसाज्लाया नारसिं हमाव मुलुकनि बिखाखौ नुस’यिआवनो गोमोर लांनायनि उनाव सासे फिसा हन्जाव आरो सासे फिसा हौवा मोनबावदों। दा बिसोर सानैखौनो रोंफोद-राफोद खालामनो हागौना हाया साननांगै खोथा। थेवबो बियो दिनै जोंनाय औवा मुरा बन्थनि अराव ज’नानै समाय लांदों – “जायखि-जाया राहाजों फिसा सानैखौ गावनि गाव आथेंआव फसंगोनखि फसंगोन”।\n“नै जारै बिफा, हाथाइआव थांनो नागिरनाया अरावलाय मा जथाबबाय थाखो ? गोख्रै थांना फैनानै बै गब्लंनाय उखुमखौ बाथि फैदो। अखा बांखानि दिन फैदों, दानो फाहामना लाखायाब्ला थांनाय बोसोरनि बाइदि निन मोननाय नङा”। अब्लासो मेल’रामा सानस्रिनि गोथौ लैथोनिफ्राइ सिखार बोयो। बिसि हाइलुआ आखाइआव गंसे जलंगा आरो बाजि रांनि नट गांसे होफैयो। मेल’रामा जलंगा आरो बाजि रांखौ लानानै सानदों – “हाबाब! बे बाजि रांजों मा मोनगोन? न’खरनि नागौ बेसाद बायगोनना फिसाफोरनो लेखा बही, गस्ला-पेन्ट बायगोन ? गोसोआव दाजाव दानख’ सोंथिनि फिन नायगिरनानै हाथाइआव आगानसे आगाननै आगान सुरलांबाय ...............। Aabir Emagazine\nधोरोमखौ लानानै फोथायनाय आरो खाना फोथायनाय\nधोरोमखौ लानानै फोथायनाय आरो खाना फोथायनायखौ सावरायनायनि सिगां फोथायनाय आरो खाना फोथायनाया माखौ बुङो बेखौ मिथिग्रोनाया जोबोर गोनां। जाय बाथ्राखौ मानिनानै लानो हाथाव बान एबा जुगथि थायो, गनायनानै लानोथाखाय जेबो गोनो-गोथो एबा बेले-बेजे साननाया गोसोआव जाखां फैया बेखौनो फोथायनाय होनना बुंङो आरो बेनि उल्था जायोब्ला बेखौ खाना फोथायनाय बुंङो।\nधोरोमखौ लानानै फोथायनायः\nबुहुमनि गासिबो माहारिनि गेजेरावबो धोरोमखौ लानानै बायदिसिना रोखोमनि फोथायनाय दं। धोरोमखौ लानानै फोथायनायनि नेरसोनखौ जारिमिननि बिलाइआव रोखा रोखा नुनो मोनो। बेफोरनि बिदिन्थफोरखौ गाहायाव सावरायनाय जाबाय।\nआहमनि लामोलाव शक्ति राणी फुलेस्वरीया दुर्गा फुजायाव बोलि होनाय जीब-जुनारनि थैजों बैष्णबफोरनि खाफालाव जबरदस्ती जेब्ला फोथा फुननानै होयो, आब्ला मवामरीया बिद्रह जानायखौ जारिमिन फरायसुला बयबो मिथिगौ। बे बिग्रायनाया जादोंमोन गावनि धोरोमखौ थांगोन होनना फोथायनायनि जाहोनाव जानायखौ रोखा हमदां होयो।\nबृटिछ चरकारनि आमोलाव भरतारि सानथ्रिफोरनो एनफिल्ड राइफल मुंनि मोनसे सिलाइ दावहायाव बाहायनो होदोंमोन। बे सिलाइनि त’ताखौ मोसौ आरो अमानि मेजेम गलायनायनानै बानायनाय होननानै बिसोरनि गेजेराव आराव जादोंमोन। बेत’ताखौ हाथायजों अरखनांगौ जानायलाय हिन्दु आरो मुसलमान सानथ्रिफा गावसोरनि दोरोमखौ थांगोन होनना फोथायनायनि थाखाय बिग्रायखांदोंमोन। चिपाही बिद्रनि बबे मोनसे जाहोन होननानै जारिमिन लिरगिरिफोरा बुंलांदों। जाय समाव मक्कानि मानसिया आल्लानि अनगायबो गोबां मोदाय-मोदायजोफोरनि सानथ्रहायै मुसुखा फज’नानै सिबियोमोन, बे समाव इसलाम धोरोम फसंगिरि हजरत महम्मदा बेव थांनानै फोसावनो हमोदि आल्लानि अनगायै गुबुन मोदाय गैया, मक्कानि गासैबो मोदायानो नंखाय मुसुखाफोरखौ सारखार खालामनांगौ। महम्मदनि धोरोमखौ मोजोमसे मानसिया नाजावदोंमोनब्लाबो करछानि सासनगिरिफ्रा सैयैखाय महम्मद आरो बिनि सेलाफोरखौ सिथारनो नागिरदोंमोन। जायनि थाखाय महम्मद आ खारखोमानो गोनां जादोंमोन।\nजीशुखृष्टआ जेब्ला इहुदिफोरनि गेजेराव खृष्टान धोरोम फोसावो, अब्ल इहुदिफोरनि गेजेराव खृष्टान धोरोम फोसावो, अब्ला इहुदिफोरा गावसोरनि धोरोमखौ थांगोन होनना साननानै जिशुखौ सिथारदोंमोन।\nसावरायनाय जारिमिनारि जाथायफोरा सोमजिदोंमोन गावबा गावनि आंगो धोरोमनि सायाव थानाय फोथायनाय आरो गावनि आंगो धोरोमआ गुबुङ धोरोमनि गोहोमाव गोमालांगोन होनना साननायनि जाहोनाव।\nधोरोमखौ लानानै खानाफोथायनायः\nधोरोमखौ लानानै सुबुंनि गोसो मेलेमाव जाबायदि फोथायनाय दं, बे बायदिनो बायदि रोखोमनि सानथ्र हायै खानाफोथायनायबो जों जोंनि समाजाव थानायखौ नुनो मोनो। बेफोरखौनो सुंदयै गाहायाव सावरायनो लानाय जाबायः\nधोरोमारि खाना फोथायनाया बुहुमनि गासैबो हारि एबा माहारिनि गेजेरावनो हाबसोनानै दं। बेनिफ्राय लेखा गोरों एबा रोङै सियान एबा जाम्बा रावबो सुबुंआनो बारगनो हायाखै। नोजोर होनो गोनां बाथ्राया बेनोदि धोरोमारि खाना फोथायनाया सुबुं माहारिनि गेजेराव थानाय फोथाय लायनायखौ गोयै खालामदों। हिन्दु धोरोमारिफोरनि मन्दिराव शुद्र’ एबा गुबुन धोरोमारि सुबुं हाबोब्ला सुवा जानाय खान्थिखौ हिन्दु धोरोमारिफोरजों लोगोसे गुबुन धोरोमावबो नुनो मोननाय जायो। अखाफोर गाल’र मननाय समाव राहु मननायनिफ्राय अखाफोरखौ गहनो हाजार हाजार मानसिफोरा गंगा दैमायाव दुगैनाय हुदा दङ। रामजन्मभुमि बाबरि मजिदनि खोथायाबो मखजाथाव। बेनि थाखायबो हिन्दु, मुसलिमनि गेजेराव दानलाय-सुलाय जादोंमन। बायबेलनि जानो बादा होनाय फिथाइखौ जानायनि थाखाय ईस्वोरआ साव होनानै आदाम-इभखौ सोरगोनिफ्राय बुहुमसिम होहरदोंमोन। गथ’ जोनोम होनायाव आयखां बायखौ साजानायनि सावखौ हिन्जाव हारिआ दासिमबो भुगि नांनाय खोथाया धोरोमारि खाना फोथायनायनिफ्रायनो सोमजिनाय। जाय खाना फोथायनायनिफ्राय बिगियाननि असे सिबियारि गेलेलिवआ थैजासिम जोबथेसालियाव थानांदोंमोन।\nबावैसो जालांनाय मोनसे जाथायखौ आं मखनो सानो। जाथाया बेनो जाहैबायदि मबाइल फ’नआव गोथार मेसेज दैथाय हरनाय। बे मेसेजआव फैरबादि लिरनाय दङोमोन “पानपारा गामियाव मोनसे सिबलिंग ओंखारदों, बे मेसेजखौ सा 16 नो दैथाय हर। हरोब्ला नोंनि गोसोनि साननाया 100% जाफुंगोन नङाब्ला जाफुंनाय नङा”। बे बाथ्राया बेसेबां सैथोमोन बेनि जेबो फोरमान जायाखैसै अदेबानि मेसेज दैथाय हरग्रा सुबुंनि गोसोनि साननाय जाफुंङैखौबो आं लोगो मोनदों।\nथारै फुजायाव जीब बोलो होयोब्लासो गसाया बांसिन गोजोनो नामा ? आं सानो बेयो सुबुंनि मोनसे गेदेर खाना फोथायनायसो। मानोना आं गुबुन धोरोमफोरखौथ’ बुंनो थांङा आंनि आंगो माहारि बर’नि फोरबो गारजा फुजाखौनो बुंनो हायो। जोंनि गामियाव गोदो गारजा फुजायाव बोलिहोनाय खान्थि दङोमोन, नाथाय बे खान्थिजों दानिया फुजा होलिया। बेयो मोनसे गेदेर सोलायनाय बे सोलायनायखौ आं नुना बुंनो हायोदि फुजायाव जों जीब-जुनार बोलि होनायनि सोलाय बिबार बावनानैबो सिबिनो हायो।\nधोरोमारि खाना फोथायनाया थारैनो सुबुंखौ एरैबादि गाज्रि आरो गिलु बालु खमानि मावहोनो हायोल जायखौ साधारन सुबुंङा सानस’नोनो हाया। जायनि जोहै खायसे सियान थगायसुला धोरोमगुरु फोरा साधारण सुबुं माहारिखौ सुसिना जागासिनो दं। Aabir Emagazine\nबर’ खन्थाइआव बाथौ बोराय आरो बाथौनि हारामुद\nमदाराम ब्रह्मनि ‘बर’नि गुदि सिबसा आरो आरज’ खन्थाइ बिजाबा बाथौ बोरायखौ लानानै लिरनाय गांसे मख’जाथाव बिजाब। बे बिजाबा 1926 माइथायाव ओंखारदोंमोन। बिजाबाव थानाय खन्थाइफोरखौ मोन्नै बाहागोआव बोखावनो हागौ- सिबसा बाहागो आरो आरज बाहागो। सिबसा बाहागोआव ईसोरखौ सिबिनानै गोसोनि मैलाखौ सिबस्रांनायनि राहा होदों आरो आरज बाहागोआव बाथौ बोरायनि खाथियाव आरज गाबनाय बाथ्राया बेरखांदों। बे बिजाबावनो खन्थाइगिरि ब्रह्मआ dramatic art बाहायनानै सानै बोराय बुरैखौ रायज्लायहोनायनि गेजेरजों खन्थाइ सोरजिलांदों। बाथौ बोरायनि महिमा आरो गुमुरखौ “बाथौवा सोर ?” खन्थाइनि गेजेरजों बोराया बुरैनो माबायदियै फोरमायनानै होदों बेखौ खन्थाइनि रावै नायदो –\nबुरैः हे हाइ, सुवामि मा मा\nबिदिसो जादों होमबा।\nमैथा हाजि, रां राशि, बारिगंथाम\nबेफोरलाय माथो जादों ?\nबोराइः जादों बिसोर बाथौनि गोरा साथाम\nआबां ग’साईनि मोरदखौ\nसानजागौ मुंथाम, जुदा जुदा\nसोरजि होनाय, फोथांनाय, गोमोरहोनाय\nमैथाहाजि, रांराशि बिफा-बिमाया\nबारि गंथाम फिसानाव गोमोरलांनाया\nखुलुमनांगौ जों बिब्दि गसाइखौ।\nहागौ दा बुरी नों दा बुंनो\nबाथौ बोरायखौ रायोबोला मानो गासा सावयो ?\n(बर’नि गुदि सिबसा आरो आर’जः मदाराम ब्रह्म)\nबाथौ बोरायानो जेनिबो गाहाय गुदि। बर’फोरनि सुबुं फोथायनाय बादिब्ला अबं गसाई बाथौ बोरायानो जोनोमगिरि, खांगिरि आरो फोजोबस्रांगिरि बे मोनथाम महर लानानै मुलुग संसारखौ सामलायगासिनो। मुलुगाव उजिनाय, थांनाय, थैनाय गासैबो बाथौ बोरायनि मायाजोंनो सोलिगासिनो दं। बिनो रांरासि, मैथाहाजि, बारिगंथाम सासेयानो साथाम फान्थाम। बेखौनो थुनलाइगिरि मन’रन्जन लाहारिया Trinity, three in one, one in three होन्नानै बुंदों। बर’फोरनि बे फोथायनाया हिन्दु धोरोमनि मुलुगखौ दैदेनग्रा साथाम गाहाय ईसोर ब्रह्मा, बिष्णु आरो महेस्वरनि सान्थौजोंबो गोरोबो।\nबिहुराम बर’नि गिबि बिथाया बर’ थुनलाइनि गुबुन गांसे बेसेन गोसा बिजाब। बेयो गांसे खन्थाइमा बिजाब (epic)। बे बिजाबाव सोर्जिनि जिउ सान्थौ, बाथौनि मावगोमा आरो सान्थौ गासौबो फारि फारियै बेरखांदों। गिबि बिथायाव नुजानाय खन्थाइफोरनि सिगांनि सिरिब्रैआ बिथाय बाहागोनि जेराव सोर्जिगिरि बाथौ बोरायखौ थांखिनानै आरज गाबनाय जादों आरो उननि सिरिफोराव बाथौनि मावगोमाखौ गुवारै बेरखां होदों –\nओं हिं ख्रिं फोदसे ओं हिं ख्रिं फोदसे।\nओं हिं ख्रिं फोदसे ओं हिं ख्रिं फोदसे।।\nसिजौवा सिरिबा बाथौवा बान्दोबा।\nसिफुङा गरंबा गुरुनिया फंबा।।\nथायगिरा खंबा आसारा मोनबा।\nखुंनाय गिरिया गोथार गिरिबा।।\nखुलुमहरो हे हे आफा सिवब्राय।\nबर’फोरा फोथायो बाथौ बोराया मुलुगखौ सोर्जिनो थाखाय हा, दै, बार, अर आरो अख्रां बे मोनबा जिरादखौ सोर्जिग्रोदोंमोन। बे मोनबानि जायखि जाया मोनसे नङाब्लानो मुलुगा सोलिनो हाया। आनान गसाई बाथौ बोराया बे मोनबा गाहाइ जिरादखौ सोर्जिनानै मुलुगखौ जिउनां खालामदों। बेफोर जिरादनि गेजेरजों सोर्जिगिरिनि गेदेर गुण आर गोहोआ हाबसोखुमाना दं। बेखायनो बर’फोरा आनान गसाईनि बै मोनबा गोहोखौ सिबिनायनि थांखियै मोनबा सिरिगोनां बिफां सिजौखौ मोनबा गोहोनि नेर्सोन महरै लानानै बयनिख्रुइबो देरसिन ईसोर बाथौ बोरायखौ सिबियो। मोनबा गोहोखौ ईसोरनि गुदि गोहो होन्नानौ सिबिनायखायनो बाथौवा बान्दोबा बर’नि सिफुंआ गरंबा, बर’नि आसारा आसारबा जादों होन्नानै फोथायो।\nबेनि अनगायैबो बिहुरामा बर’नि गिबि बिथायाव मोन्नो थांबावो बर’नि माखासे गरुफुरा-आहम, मोनसिंसिं, एना, थेना, फोदसे आरो गदाय गुरुमोननि बाथ्रा जायफोर ईसोर सि बोरायनि गियाननि मालाखौ सोलोंनानै गोगो आसारखान्थजों बर’ माहारिखौ बोनथुमनानै रायजो जानायनि दिहा होबोदों। आरोबाव मोन्नो थाङो सि बोराया गावनो अमा मासेनि महर लाना बुहुम सोर्जिनायनि बाथ्रा बाइदि बाइदि।\nसिगाङाव सावरायबोनाय खन्थाइफोरनि अनगायैबो बर’ थुनलाइनि फोथाराव बाथौखौ लानानै लिरनाय गोबां खन्थाइफोर दंसै। रुपनाथ ब्रह्मनि मेथाय (गारां सेर्जानि नासिना), समर ब्रह्म चौधुरिनि सिजौ गेरेमसा बाइदि खन्थाइफोराबो दोंफा दोंफा बाथौनि हारामुदारि सानस्रि बेरखांनाय खन्थाइ। बर’नि समाजारि, धोरोमारि, हारिमुवारि आसारखान्थिखौ हमथाना लाखिनायावदि बाथौवा गोबां बिबान बानस’बोदों बेफोरनि सोमोन्दै खन्थाइफोरखौ फरायोब्लानो मोन्थिमोनो। बर’फोरा आबाद मावना जाग्रा हारि। फोथाराव मावनानै दोन्नाय आबादा मोजां जाथों होन्नानै बर’फोरा बाथौ बोरायनि मुङाव खेरायनानै आरज गोबो। बे सानस्रिआनो समर ब्रह्म चौधुरिनि ‘सिजौ गेरेमसा’ खन्थाइनि गेजेरजों रोखायै बेरखांदों-\n“जेब्ला बिलाइ-रिंखावसाखौ बोदलानानै\nगर्ल्ला गर्ल्ला बिदांफोरा दांफां दांनै\nजों जथा थिं थिं बुखांदों\nजोंनि सिफुङा रेदेखांदों, खामा खोरोमदावदों\nआरो जों दावलिंफोर\nबायदि आखाय गां फुवार फुवार मोसादों,\nबुंदों आय’ हे आफा बाथौ बोराय साबायख’र साबायख’र।\n(सिजौ गेरेमसाः समर ब्रह्म चौधुरी)\nगोजौवाव सावरायबोनाय गासैबो खन्थाइफोरखौ नोजोर होयोब्ला बेखौ बुंनो हायोदि, बाथौ धोरोमा मोनसे धोरोमल’ नङा बेयो बर’हारिनि हारिमुवारि जिउनि सिनस्रि बादि। मानोना, बाथौवानो बर’नि हारिमु, समाजारि आसारखान्थि आरो थुनलाइनि गुदि फुंखा। बाथौखौ लानानैनो खन्थाइ, रायथाय, सुबुं थुनलाइ आरज मेथाय बाइदिफोरा जोनोम मोनबोदों। बेखायनो बेखौ थारैनो बुंनो हायोदि बर’ थुनलाइयाव बाथौनि गोहोमथिया गोथौ आरो गुवार। बे बाथ्राया थारदि बर’फोरनि गेजेराव बाथौ धोरोमा थांनानै थाबोनायनि थाखायनो बर’फोरा गाव हारिनि एखुथा हारिमुवारि सिनायथिजों मुलुगाव एसेब्लाबो खर’ दैखांनो हादों।\nलोगो नागिरदों आं........\nबे आंनि जिउआव\nजाय आंखौ बुजिगोन, अनसायगोन,\nआंजों आराय लोगोयाव थागोन ;\nबाहागो लागोन गाबनाय, मिनिनाय,\nबेसेदि अनगोन आंखौ......!\nहिरा बायदि बिनि बिखा अराय आंखौ मदद होगोन।\nनाथाय आंखौल’ नङा ;\nसंसारनि गासै निखावरि, जाय दिनै जिउ खुंगासिनो।\nनागिरदों आं लोगो.........\nबे बायदि लोगो\nजाय संसारनि थार मानसि।\nजायनि अननाया गोजों,\nआरो नेनानै थागोन,\nबे बायदि लोगोनि थाखाय।\nफैबावगोन नामा नों दाहानि सिमां\nदिनैबो बोहैहोनो आंनि मेगनाव\nदुंब्रुद मोदैनि बाना...?\nनिजोम सिरियै थानाय समाव\nआं गारबोनाय बै बालाबारि\nनबथियाव मानिथो इसारा\nसोमखोर आबादनि फिथाय...?\nफेलेंनि दिखार दिङायाव\nसौग्रावफैयो लैथो बिखानि दोहौ\nगैया बेनि मोखथां महर।\nदाखिन्थाफैसै आंनि जारिमिन\nनों खोमसि हर।\n नै ...बर' बिमा\n____________________________ लिरगिरि सोमखोर बसुमतारी\nनोंनि दखनानि रोबैआ\nहाद्रि बाला बुद्रुबाय ।\nखेल लालिया नामा\nगावनि फिसा फिसौखौ दानि बर' बिमाफोरा.... ।\nसिगांथिं लांदो बिमा,\nगथ'नो आहार दौदो ।\nमेथाय रोजाब रोजाब\nआलो आलो फुथुदो बिमा,\nदासावरायसै इसिं खनायाव\nनोंनि फिसाय मालदांजों,\nसमखौ ओरैनो दाहगारसै\nगथ'खौ जोथोन लादो,\nइयुननि गोदेर सिमां नुदो\nइसिं खनानि मालदांआ जोफ्रुदो ,\nनोंनि फिसानि गियाननि थफलाखौ बेखेवदो ।\nसोलोंथाय मुलुगाव ,\nआगान सुरनो दैथायहरदो ।\nIf you like Aabir Emagazine and want it to grow more. Then please Donate and help us as you can. (i.e. Rs.50/-)\nCopyright 2016 © Aabir.in.\nPowered by Mchry.Bloggertheme9


फावखुंगुर रनधीर कापुरआ करनाजों गाग्लोबजानानै मुमबाइनि ककिलाबेन आमबानि\nUpdated: 30-Apr-21 @ 11:32\nFile Photo : Randhir Kapoor\nटाइम8, एप्रिल 30 : बे समाव हादोर नाङै करना बेरामआ गिख्रंथावै बारायगासिनो दं। लोगोसेनो हादोरनि राजाखान्थिगिरि, फावखुंगुरफोराबो बे बेरामनिफ्राय बारग’नो हायाखै। साफानि उनाव साफा करना बेरामजों नाख्रेबजाबाय थानाय. खौरांखौ मोनदों।\nमख’नो गोनां दि, बलिउडनि गिबि सारिनि मुंदांखा फावखुंगुर रनधीर कापुरआ करनाजों गाग्लोबजानानै बे समाव मुमबाइनि ककिलाबेन आमबानि हस्पिटालआव फाहामथाय लागासिनो दं।\nमुमबाइनि ककिलाबेन आमबानि हस्पिटालनि CEO आरो Executive Director डा: सन्तस शेठीआ पोरमायथिनाय बादिब्ला रधीर कापुरनि देहाया बे समाव मोजाङैनो दं।\n72 बोसोर बैसोनि रनधीर कापुरआ सावथुन दिहुनगिरि राज कापुरनि देरसिन फिसाज्ला आरो रिसि कापुर आरो राजिभ कापुरमोननि देरसिन बिदा।\n67 बोसोर बैसोनि रिसि कापुरआ 2020 मायथाइनि 30 एप्रिल खालारखालि केन्सार बेरामजों जुजिनानै रुंसारि जादोंमोन। आरो 58 बोसोर बैसोनि राजिभ कापुरआबो सोलिफु बोसोरनि फेब्रुवारी दानआव हार्ट एटाक जानानै रुंसारि जादोंमोन।\nरनधीर कापुरआ सावथुन मुलुगनि फावखुंग्रि बबिताखौ जुलि लादोंमोन। नाथाय उननि समाव बिसोर गावबा गाव थानो लादोंमोन।\nसावथुन मुलुगनि मुंदांखा फावखुंग्रि करिस्मा कापुर आरो करिना कापुर खानआ रनधीर कापुर आरो बबितानि फिसाजो।\nआरो फरायबाव : कर’ना जिउसानिफ्राय सुबुंफोरा माबोरै रैखा मोनगोन ?\n30-Apr-21 @ 7:39